KC คาดมีรายได้จากการโอนกว่า 250 ลบ.ใน Q4 รับมาตรการกระตุ้นภาครัฐฯ
KC คาดมีรายได้จากการโอนกว่า 250 ลบ.ใน Q4/58 รับผลมาตรการกระตุ้นภาครัฐฯ ขณะที่มองว่ารายได้ในไตรมาสสุดท้ายจะทำนิวไฮ หลังออกแคมเปญกระตุ้นยอดขาย 
20 ต.ค. 2558

นายภัทรภพ อิทธิสัญญากร รักษาการกรรมการผู้จัดการ บริษัท เค.ซี. พร็อพเพอร์ตี้ จำกัด (มหาชน) หรือ KC เปิดเผยว่า ในช่วงไตรมาสสุดท้ายของปีนี้ บริษัทคาดว่าจะสามารถสร้างรายได้จากยอดโอนบ้านจำนวนกว่า 250 ล้านบาท หลังจากที่รัฐบาลออกมาตรการกระตุ้นภาคอสังหาริมทรัพย์ไม่ว่าจะเป็นการลดค่าธรรมเนียมการโอน หรือการลดหย่อนภาษีให้กับกลุ่มผู้ซื้อบ้านราคาไม่เกิน 3 ล้านบาท ซึ่งบริษัทมียอดขายรอโอน (Backlog) ในบ้านระดับราคานี้อยู่เป็นจำนวนมาก
นอกจากนี้มาตรการดังกล่าวคาดว่าจะสามารถกระตุ้นยอดขายของภาคอสังหาริมทรัพย์ในช่วงไตรมาสสุดท้ายของปีนี้ให้เติบโตขึ้นจาก 3 ไตรมาสที่ผ่านมา โดยเฉพาะในโครงการที่อยู่อาศัยที่สร้างเสร็จแล้ว แต่ยังเหลือยูนิตบางส่วนที่รอการขายอยู่
ขณะเดียวกันบริษัทเตรียมที่จะออกแคมเปญทางการตลาด หรือโปรโมชั่นพิเศษให้กับกลุ่มลูกค้าที่จะซื้อบ้านในทุกโครงการของบริษัทในช่วงปลายปี เพื่อเป็นการกระตุ้นยอดขายในไตรมาสสุดท้ายของปีนี้ ซึ่งคาดว่ารายได้ในไตรมาสสุดท้ายจะเพิ่มขึ้นสูงสุดของปี รวมถึงคาดว่าผลประกอบการจะสามารถพลิกเป็นกำไรได้
“การกระตุ้นอสังหาฯของรัฐบาลจะช่วยผลักดันให้ยอดโอนบ้านในช่วงไตรมาสสุดท้ายของปีนี้เพิ่มสูงขึ้น โดยเฉพาะในกลุ่มลูกค้าบ้านระดับไม่เกิน 3 ล้านบาท รวมถึงจะสามารถช่วยกระตุ้นการตัดสินใจซื้อที่อยู่อาศัยที่มียูนิตรอการขายได้อีกด้วย เราจึงคาดว่าลูกค้าของเราจะตัดสินใจโอนบ้านเพิ่มสูงขึ้น และเราเองก็เตรียมโปรโมชั่นเพื่อสร้างยอดขายในช่วงปลายปีเพิ่มเติมอีกด้วย ซึ่งตอนนี้อยู่ในระหว่างการวางแผน โดยเรามั่นใจว่าโปรโมชั่นที่จะออกมาในช่วงปลายปีจะได้รับกระแสตอบรับที่น่าพอใจจากกลุ่มลูกค้าของเรา” นายภัทรภพ กล่าว